Kalla om Johaug: – Hun har vært savnet
– Hun har vært savnet i verdenscupen. Hun er en fantastisk skiløper, men også en utrolig sympatisk person. Jeg trives i hennes selskap og synes det er kjempemorsomt at hun snart er tilbake, sier Kalla til lokalavisen Norbottens-Kuriren. Intervjuet ble først viderebrakt av Expressen. Siden hun høsten 2016 ble tatt i doping for bruk av en leppekrem med clostebol, har Johaug vært utestengt fra konkurranser. Nå er 29 åringen tilbake på landslaget, og når neste sesong starter på Beitostølen i november er Johaug tilbake på startstreken. Og da kommer hun til å være enda sterkere enn før utestengelsen, skal vi tro Ingvild Flugstad Østberg (27).Selv om Norge med Johaug tilbake sannsynligvis kan gi Kalla enda tøffere konkurranse i sporet, er ikke den svenske langrennsdronningen i tvil om at hun ønsker konkurrenten velkommen tilbake. – Hun holdt jo et fantastisk nivå sist hun var med i verdenscupen. Det var imponerende å se hvor overlegen hun ofte var, sier Kalla, og tenker på 2015/2016-sesongen. Da vant Johaug verdenscupen nesten 400 poeng foran Østberg, mens Kalla selv ble nummer fem sammenlagt. – Hun har enorm kapasitet og kommer til å være sterkere enn noensinne, sier hun til lokalavisen. Håper Bjørgen fortsetter Kalla avsluttet mandag en sterk sesong, der hun tok ett gull og tre sølv i OL, med å ta sitt 28. SM-gull. Selv om hun nå ser frem mot litt fri etter en lang sesong, har Kalla allerede begynt å planlegge litt frem mot neste sesong. Samtidig vurderer nå hennes største rival, OL-dronningen Marit Bjørgen (38), om hun skal fortsette eller ikke. Kalla er ikke i tvil om hva hun håper Bjørgen bestemmer seg for. – Jeg håper jo at hun fortsetter, rent egoistisk. Men jeg har ikke peiling, og jeg lurer på om hun selv vet, sier hun til Norbottens-Kuriren.
Etter to år ute er Therese Johaug (29) til høsten igjen tilbake i verdenscupen. Det gleder Charlotte Kalla (30) seg til, selv om svensken tror konkurransen da blir enda tøffere.